钦定古今图书集成/历象汇编/岁功典/第095卷 > 《江南志书》 > 嘉定县
## 钦定古今图书集成/历象汇编/岁功典/第095卷 > 《江南志书》 > 嘉定县

除夜祭祖及门井之神。是夕，设馔于灶，先爇火炉于
门，迎神而祭之，名曰接灶。复爆竹焚苍术及辟瘟丹。
家庭举宴，长幼咸集，祝颂而散，谓之分岁酒，饧曰“胶
牙饧。”分岁罢，小儿绕街呼叫云：“卖汝痴，卖汝呆。”世传
吴人多呆，故儿辈戏欲卖之。更深人静，画灰于道，象
弓矢戈戟之状，于以射祟。以布囊或竹篮盛石灰印
地上，谓之“白米囤。”儿女终夜不就寝，名曰“守岁”，谓可
延年。鸡鸣，持杖击灰积，致词以献利市，谓之“打灰堆。”
是日官府封印，不复判署，至新正三日始开。而诸行
亦皆罢市，男女服饰，焕然一新。